Document ID: /roh_data/filtered/fineweb-2-filterrobots_roh.jsonl.gz/28347

L’emna passada aveva il Cussegl federal dumandà il parlament per credits urgents da passa 2,24 milliardas francs per cumbatter la pandemia da corona. La delegaziun da finanzas ha ussa valità in terz dals credits sco urgents. Els pon vegnir pajads ora subit. Il parlament vegn ad approvar els posteriuramain a la sessiun extraordinaria l’entschatta da matg.
Cun ils daners duain sur tut vegnir cumpradas mascras da protecziun e dischinfectant per la populaziun e per ils ospitals. Plinavant duain teams da perscrutaziun internaziunals vegnir sustegnids tar il svilup per in vaccin.